**Ermi tänavaruumi projekteerimine**

HANKEJUHEND

Hankija: Tartu Vallavalitsus

Haava tn 6, Kõrveküla

60512 Tartumaa

Kõrveküla 2021

# sisukord

sisukord 2

1. HANKE ANDMED 3

2. hanke OSAPOOLED 6

3. Hanke alusdokumendid 6

4. Osalemise õigus 7

5. Pakkumuse esitamine 9

6. MUUD TINGIMUSED 10

7. Hankelepingu olulised tingimused 11

# HANKE ANDMED

## Hanke üldandmed

* + 1. Hankelepingu esemeks on projekteerimistööd
		2. Hanke nimetus on „Ermi tänavaruumi projekteerimine” (edaspidi **hange**).
		3. Hanke viitenumber riigihangete registris on 229952.

Hanke klassifikatsioon: 71320000-7 Tehnilise projekteerimise teenused

71400000-2 Linnaplaneerimis- ja maastikuarhitektuuriteenused

* + 1. Hanke liigiks on teenuste hange. Hanke menetluse liik võistlev dialoog.
		2. Hange korraldatakse e-riigihangete keskkonnas [https://riigihanked.riik.ee](https://riigihanked.riik.ee/). Juhised ja lisainfo e-riigihangete keskkonna kasutamiseks leiab aadressilt <https://riigihanked.riik.ee>.
		3. Hange ei ole jagatud osadeks, kuivõrd see oleks tehniliselt keeruline, raskesti teostatav ja kulukas. Eesmärgiks on tänavaruumi terviklik projekteerimine, mistõttu on otstarbekas tellida teenus ühelt ettevõtjalt peatöövõtu korras.
		4. Hange viiakse läbi eesti keeles. Kõik esitatavad dokumendid peavad olema vormistatud eesti keeles.

## Objekti asukoht ja kirjeldus

Ermi tänav asub Tartu vallas Tila külas Raadi endise sõjaväelennuvälja territooriumil. Tänav on osa sõjaväelennuvälja taristust ning valdava osa tänavamaast moodustab 20m laiusen betoonist ruleerimisrada. Hankega seotud konkursiala on esitatud käesoleva juhendi lisas 1. Konkursialaga piirnevatel maaüksustel kehtivad detailplaneeringud, mis on kättesaadavad Tartu valla geoportaalist aadressil: <https://gis.tartuvald.ee/portal/apps/sites/#/data/app/f601c9417ded4c728e3a6ab498d7a4fd>.

## Hanke eesmärgid

Hanke eesmärgiks on leida hankija vajadustele vastava arhitektuuriliselt, ruumiplaneeringult ja funktsionaalsuselt parim lahendus Tartu valda endise Raadi sõjaväelennuvälja alale planeeritud kesktänavale (Ermi tänav), mis arvestab olemasoleva rajatud, kui ka planeeritud keskkonnaga ning mis sisaldab lisaks tee-ehituslikule osale ka ruumi kujundavate muude elementide lahendamist. Võistlusülesande kirjeldus on esitatud juhendi punktis 1.4.

## Võistlusülesanne

Raadi piirkonna areng (elamuehitus Raadiraja tn, Nõlvakaare tn ja Erminurme teel ja ühiskondlike hoonete ehitamine Ermi tn) on olulisel määral suurendanud Ermi tänava kasutamise intensiivsust ning Ermi tänav on muutumas piirkonna üheks kesktänavaks. Kesktänavana nähakse seda ka Tartu valla koostatavas üldplaneeringus.

Eesmärk on kontekstist tulenevalt ambivalentne: ühelt poolt militaarlennuvälja superstruktuure säilitav, kuid teisalt maksimaalselt inimmõõtmeline, linnaehituslikult kaasaegne, funktsionaalne ja teostatav linnaruum. Soovime kujundada (ehitada-struktureerida-markeerida) olemasoleva monotoonse betoontee ümber kaasaegseks tänavaruumiks, mis sisaldab nii liikluspindu, haljastust kui olengualasid selliselt, et Ermi tänavast kujuneks Raadi piirkonna peatänav nii vormiliselt kui ka kasutatavuselt.

Lahenduse väljatöötamisel tuleb arvestada koha konteksti ja ajaloolist väärtust. Uus lahendus peaks sisaldama selget viidet olnule ((militaar)lennuväli).

Eeldatavalt kujuneb Ermi tänavast uue Raadi piirkonna peatänav.

Tänava ääres on juba lähitulevikus elamualad korterelamutega, ärihooned, vanadekodu, lasteaed ja kool. Kaugemas tulevikus lisanduvad veel ühiskondlikud hooned (muuseumide ühishoidla, spordirajatised, kalmistu või kolombaarium) ning äri- ja elumajad.

Kujundatav ruum peab jätma võimaluse erinevate suurürituste (näiteks militaarparaadid, kontserdid, rallid või messid) korraldamiseks nii Ermi tänaval kui ka sümbioosis ERMi B-parkla ja teiste aladega.

Liikluspindade puhul palume arvestada, et tegu on tänavaga, mida kasutab ühistransport, lisaks soovime alale paigutada vähemalt ühe rattaringluse parkla ning autojagamisteenuse ja -laadimise taristu, pargi-sõida taristu.

Pakkumusega esitatava ideekavandi koostamisel lähtuda järgnevast:

1. Hankelepingu objektiks on Ermi tänavaruumi projekteerimine asendiplaanil näidatud konkursiala piires. Projekteerimislepingu mahtu kuulub Ermi tänavaruumi projekteerimine katastriüksuste Ermi haljak 79601:001:1274, Ermi tänav L1 79601:001:1327, Ermiristi 79403:002:1311, Radiraja 79403:002:1314 piires vastavalt võitnud ideekavandile.

Pakkumuse koosseisus esitatava ideekavandi koostamisel on soovitatav pakkuda lahendusi (teede ristumised, ehitusjooned, haljastus jms) Ermi tänavaga piirnevate alade kohta. Hilisemal kinnistute-kruntide arendamistel saame tagada ideekavandiga arvestava projekteerimise Tartu vallale kuuluvatel piirnevatel kinnistutel:

* Raadiraja 79403:002:1314, 100% transpordimaa (täpsemalt planeeritud ei ole);
* Ermi tn 14 79601:001:1518, 100% üldkasutatav maa (planeeritud kolumbaarium);
* Ermi tn 12 79601:001:1517, 100% üldkasutatav maa (planeeritud haljasala);
* Väikepargi 79403:002:1573, 100% üldkasutatav maa (planeeritud haljasala);
* Ermi tn 7 79403:002:1622 ja Ermi haljak 4 79601:001:1555, mõlemad 100% veekogude maa (planeeritud sadevee kogumiseks vajaliku veekogu rajamiseks)
* Ermi tänav L5 79601:001:1523, 100% transpordimaa (planeeritud kergliiklustee);
* Ermi tänav L6 79601:001:1522, 100% transpordimaa (planeeritud kergliiklustee);
* Vahtkonna tee 79601:001:1521, 100% transpordimaa (planeeritud tänav).

Hetkel arendamata erahuvidega või riigile kuuluvatel katastriüksustel projekteerimisel lähtume projekteerimistingimuste väljastamisel või projekteerimisel võimalusel ideekavandi lahendustest:

* Ermi tn 16 79601:001:1516, 100% ühiskondlike ehitiste maa (võimalik muuseumide ühishoidla);
* Ermi tn 10 79601:001:1389, 80% elamumaa, 20% ärimaa (planeeritud korterelamud);
* Ermi tn 9 (79601:001:1051, 100% ühiskondlike ehitiste maa), Ermi tn 11 (79601:001:1052, 100% ühiskondlike ehitiste maa), Ermi tn 13 (79601:001:1051, 100% ühiskondlike ehitiste maa) (planeeritud eralasteaed, - kool ja -hooldekodu, eskiis nähtav lisadokumentide kaustas: [hanke lisadokumendid](https://tartuvald-my.sharepoint.com:443/%3Af%3A/g/personal/egle_nommoja_tartuvald_ee/EveBXeYhJeVCli-FmBZqS6oBm3_VpMnLBuqvYBPeckM04w?e=5%3aC4mFAB&at=9) ).
1. Liikluskorralduse lahendus. Muuhulgas kirjeldada erineva kasutusega liikluspindade asendiplaaniline lahendus, ristiprofiilid jms:
	1. Sõiduteed.

Projekteeritud Ermi tänav on kohaliku tähtsusega juurdepääsutänav, orienteeritud kohalikule liiklusele. Arvestada projektkiirusega kuni 50km/h: esitatav lahendus võib põhjendatud juhtudel olla väiksema projektkiirusega, kuid alla 30km/h mitte planeerida.

Näidata ja põhjendada ühistranspordi (bussid) kulgemine ja peatuste asukoht. Arvestada, et tänaval liiguvad mõlemas suunas linnaliini bussid.

* 1. Kergliiklusteed

Jalg- ja jalgrattateed võib lahendada ühise liiklusega kergliiklusteena või eraldiseisvate kõnniteede ja jalgrattateedena. Kergliiklusteede planeerimisel arvestada võimalusel piirnevate alade detailplaneeringutes näidatud kergliiklusteedega (sh nt Ermi tn L5 ja Ermi tn L6 maaüksused, Erminurme tee projekteeritud lahendused jms). Oluline on saavutada kergliiklusteede sidusus naaberaladele detailplaneeringutega ette nähtud võrgustikuga.

* 1. Trammitee

Esitatavas lahenduses reserveerida ruum võimaliku tulevikus rajatava trammitee (või muu ühistranspordi tulevikulahenduse) tarbeks. Tulevikuperspektiivis on planeeritud Tartu-Kõrveküla vahele trammiliiklus. Võimalik asukoht Ermi tänava trassil. Ideekavandis ei ole kohustuslik trammiteed näidata, kuid trammitee paigutamine ja/või selle jaoks ruumi planeerimine tõstab lahenduse väärtust tellija jaoks ning annab lisapunkte hindamise etapis. Projekteerimislepingu täitmisel trammiteed ei projekteerita, kuid markeeritakse selle asukoht. Trammiteele ruumi reserveerimisel arvestada ühe rööpapaariga.

* 1. Ristmikud. Arvestada kehtivates detailplaneeringutes või väljastatud projekteerimistingimustes või ehitusloa saanud projektides näidatud Ermi tänavaga ristuvate teede asukohtadega.
1. Tänava elementide katete tüübid.
2. Uued projekteeritud katted - muuhulgas kirjeldada erinevate katete kasutamine (nt asfalt, betoon, betoonkivi, sõelmed, kumm jne). Tee katend on projekteerija lahendada. Ideekavandi koosseisus tuleb lisaks katendi lahendusele esitada info pakutud katendi kasutuskulude ja tehnoloogiate kohta, sh hooldamine, katendi asendamine.
3. Olemasoleva betoontee kasutamise lahenduse kirjeldus, muuhulgas:

- kui on kavandatud olemasoleva betoontee lammutamine, siis lahenduse tehnilised ja majanduslikud põhjendused;

- kui on kavandatud betoontee säilitamine olemasolevana, siis näidata ära remontimise ja/või säilimist tagava hooldamise vajadus.

- kui on kavandatud betoontee rekonstrueerimine, siis kirjeldada põhimõttelist tehnilist lahendust.

1. Tänavaruumi parkimise lahendus. Võimalusel kavandada külgnevate kinnistute teenindavat parkimist tänava maa-alale ära kasutades olemasolevat kattega ala. Puhke ja tegevusalade ja kergliiklusteede juures näidata vajadusel rattaparklate asukoht ja lahendused.
2. Tänavamaa haljastus (sh eraldusalade ulatused, taimestuse tüübid, tihedus, asetus, võimalik konteinerhaljastuse kasutus jne). vajadusel näidata ja kirjeldada pakutava lahenduse toimimiseks vajalik haljastus Ermi tänava kinnistuga piirnevatel kinnisasjadel. Võimalusel planeerida rohekoridori või rohelise koridori loomine üle Ermi tänava Väikepargi ja Ermi tn 12 kinnistute vahel.
3. Tehniline infrastruktuur. Ideekavandis esitada tehnilise infrastruktuuri (asjakohased vee-, kanalisatsiooni ja gaasitorustikud, elektri-, sideliinid, kaugküttetorustkud) asukohad ja põhimõttelised lahendused. Arvestada tuleb, et Ermi tänava alale on projekteeritud veetrass (Projekt nähtav hanke lisadokumentide kaustas: [hanke lisadokumendid](https://tartuvald-my.sharepoint.com:443/%3Af%3A/g/personal/egle_nommoja_tartuvald_ee/EveBXeYhJeVCli-FmBZqS6oBm3_VpMnLBuqvYBPeckM04w?e=5%3aC4mFAB&at=9)  „Ermi tn, Erminurme tee V, K, SK torustikud). Detailsemalt lahendada:
	1. Tänavavalgustus ning tänavaruumis paiknevate objektide, tegevuskohtade valgustus;
	2. Tänava maa-ala sademevee võimalik lahendus (torud, rennid v muu alternatiiv).

Tänavavalgustus ja sadevee lahendused tuleb projekteerida ka eduka pakkujaga sõlmitava hankelepingu raames. Kui planeeritav lahendus nõuab näiteks veevarustust ja kanalisatsiooni vms, tuleb projekteerida ka need võrgud.

1. Sotsiaalsed kogunemiskohad tänavaruumis, näiteks olengukohad- taskupargid, puhke- ja tegevuskohad. Kirjeldada nende tihedus, suurus, sisu, mikropuhkealade sidumine lähedale jäävate suuremate roheliste struktuuridega jms.
2. Tänavaruumi olulisemad vertikaalplaneerimist ja kõrguslikke ruumilisi põhimõtteid käsitlevad lahendused (tõstetud ristmikud, konteinertaimestus, muud tänavapinnast kõrgemad ehituslikud elemendid jne).
3. Pakutav lahendus peab võimaldama projekti etapilist elluviimist. Etapiliselt peab olema võimalik objekti välja ehitada nii erinevate funktsiooniga osade (nt haljastus, tänavavalgustus, katendid jms) kaupa kui ka teelõikude kaupa.

Ala puudutavad detailplaneeringud on saadavad Tartu Vallavalitsuse GIS portaalis: <https://gis.tartuvald.ee/portal/apps/sites/#/data>.

Tartu valla lõunaosa Detailplaneeringu II etapi DP-

<http://gis.tartuvald.ee/dokumendid/Detailplaneeringud/DP_2005_15/Planeeringu%20joonised/>

Tartu valla lõunaosa detailplaneeringu V ja VI etapi DP- <http://gis.tartuvald.ee/dokumendid/Detailplaneeringud/DP_2015_23/Planeering/>

Lisaks tuleb arvestada hiljuti ehitusload saanud Erminurme tee projekti, Erminurme tee 2, 22 ja 24 korterelamute projektidega, kus kajastuvad krundisisesed lahendused, millega on vajalik arvestada.

Arvestamisele kuuluvad projektid ja dokumendid on kättesaadavad asukohas: [https://tartuvald-my.sharepoint.com/:f:/g/personal/egle\_nommoja\_tartuvald\_ee/EveBXeYhJeVCli-FmBZqS6oBm3\_VpMnLBuqvYBPeckM04w?e=5%3aC4mFAB&at=9](https://tartuvald-my.sharepoint.com/%3Af%3A/g/personal/egle_nommoja_tartuvald_ee/EveBXeYhJeVCli-FmBZqS6oBm3_VpMnLBuqvYBPeckM04w?e=5%3aC4mFAB&at=9)

# hanke OSAPOOLED

## Hankija

Hankijaks on Tartu Vallavalitsus, Haava tn 6, Kõrveküla, Tartu vald, 60512 Tartumaa; registrikood 75006486 (edaspidi **hankija**). Hanke eest vastutavaks isikuks on Tõnis Tõnissoo, tel: 5207723, e-post: tonis.tonissoo@tartuvald.ee.

## Hankekomisjon

Pakkumuste vastavust, pakkujate hankemenetlusest kõrvaldamise aluste puudumist ning pakkuja kvalifitseerimise tingimuste vastamist kontrollib hanke vastutavaks isikuks määratud Tõnis Tõnissoo.

## žürii

Pakkumusena esitatud kavandite (eskiiside) hindamiseks on hankija moodustanud konkursi žürii (edaspidi **žürii**) koosseisus:

* Jarno Laur, vallavanem (esimees);
* Egle Nõmmoja, maastikuarhitekt, vallaarhitekt;
* Tarmo Raudsepp, abivallavanem
* Aigar Lepp, vallavolikogu liige
* Iiri Tintera, arhitekt, Valga linnaarhitekt
* Tõnis Arjus, arhitekt, Tartu linnaarhitekt
* Elo Kiivet , arhitekt, Paide linnaarhitekt
* Liisa Unt, maastikuarhitekt, Tartu Linnavalitsuse inseneriteenistus

Žürii töösse on kaasatud eksperdi-vaatlejana Muinsuskaitseameti esindaja Kersti Siim.

Žürii võib kaasata kavandite hindamiseks sõltumatuid eksperte ekspertarvamuste saamiseks. Žürii ei või kaasata eksperdina isikut, kes on osalenud ühe või mitme käesolevale ideekonkursile esitatud ideekavandi koostamisel.

Eksperdi kaasamise otsustab žürii. Žürii otsus on vastu võetud kui eksperdi kaasamise poolt hääletas üle poole žürii liikmetest. Eksperdi kaasamise otsuse kohta vormistatakse žürii koosoleku protokoll. Protokolli allkirjastab žürii esimees ja protokollija. Eksperdi kaasamise otsuse võib žürii vastu võtta elektroonilise hääletamise teel.

# Hanke alusdokumendid

Kogu riigihankega seotud teabevahetus hankija ja pakkuja vahel toimub elektrooniliselt riigihangete registri vahendusel. Esitatud selgitustaotlustele vastatakse riigihangete seaduses sätestatud korras.

Hankija ei vastuta võimalike viivituste, tõrgete või katkestuste eest, mida põhjustavad e-keskkonnas hankija kontrolli alt väljas olevad asjaolud nagu *force majeure*, elektrikatkestused, häired pakkuja või hankija telefoni või interneti ühenduses või muude elektrooniliste seadmete ja vahendite, sealhulgas tarkvara, töös. Hankija ei vastuta e-keskkonna kasutamisest või mittekasutamisest pakkujale tekkinud kahjude või saamatajäänud tulu eest.

Hanke läbiviimisel jälgitakse riigihangete seadust (edaspidi **RHS**) ja selle alusel antud õigusakte, Tartu valla hanekorda ja käesoleva hanke alusdokumente.

Kõik dokumendid täiendavad üksteist. Mistahes dokumendis sätestatud kohustus, tingimus või nõue on kohustuslik. Juhul kui dokumendid on omavahel vastuolus või võimaldavad mitmesugust tõlgendust (näiteks vastuolu tingimuste vahel), lähtutakse hankijale soodsaimast tingimustest.

Hanke alusdokumendid on kättesaadavad e-riigihangete registrist [https://riigihanked.riik.ee](https://riigihanked.riik.ee/).

# Hankemenetlus

## osalemise õigus ja kõrvaldamise alused

Hankija kõrvaldab hankemenetluselt pakkuja, kellel esinevad riigihangete seaduse § 95 lg 1 kirjeldatud alused hankemenetlusest kõrvaldamiseks. Hankija võib kõrvaldada pakkuja, kellel esinevad riigihangete seaduse § 95 lg 4 kirjeldatud alused hankemenetlusest kõrvaldamiseks. Muuhulgas kõrvaldab hankija vastavalt riigihangete seaduse § 95 lg 4 punktile 7 hankemenetlusest pakkuja, kellel puudub osalemise õigus vastavalt käesolevale juhendi punktile 4.

Hankel võib osaleda iga ettevõtjast isik, kelle asukoht on Eesti, mõni muu Euroopa Liidu liikmesriik, muu Euroopa Majanduspiirkonna lepinguriik või Maailma Kaubandus organisatsiooni riigihankelepinguga (GPA) ühinenud riik, samuti nimetatud isikutest moodustatud konsortsiumid (edaspidi koos ja eraldi **ühispakkuja**). Osalev ettevõtja peab olema registreeritud Eesti äriregistris või oma asukohamaa vastavas registris.

Hankel osalev pakkuja või ühispakkuja ei tohi kaasata kavandi loomisse käesolevas punktis nimetatud isikuid, samuti ei tohi need isikud olla pakkuja või ühispakkuja juhtorganite või omanike hulgas ega pakkujaga kehtivas lepingulises suhtes:

- žürii ja hankekomisjoni liikmed;

- Hanke alusdokumentide koostajad ning isikud, kes on hanke ettevalmistamise ja korraldamise tõttu selgelt eelistatud olukorras ja/või kes võiksid mõjutada žürii ja komisjoni otsuseid;

- žürii ja hankekomisjoni liikmetega seotud lähikondsed (abikaasad, elukaaslased, otsejoones ülenejad ja alanejad sugulased, õed, vennad);

- žürii ja hankekomisjoni liikmetega seotud äripartnerid, kes on osanikud või aktsionärid nendega samas projekteerimis- või planeerimisvaldkonnas tegutsevas äriühingus.

Hankel osalemiseks tuleb pakkujal või ühispakkujal ennast registreerida riigihangete registris [www.riigihanked.riik.ee](http://www.riigihanked.riik.ee), hankemenetlus viiakse läbi riigihangete e-keskkonna vahendusel.

Hankel osalemiseks esitab pakkuja või ühispakkuja riigihangete registris nõutud pakkumuse vastavuse hindamise info ja dokumendid ning pakkuja hankemenetlusest kõrvaldamise ja kvalifitseerimise info ning dokumendid.

## Menetluse põhimõtted

Võistlevas dialoogis esitab ettevõtja (taotleja) hankemenetluses osalemiseks hankepassi ja muud hankemenetluses osalemiseks nõutavad dokumendid vastavalt hanke alusdokumentides nõutule. Hankija kontrollib tähtajaks hankemenetluse osalemise taotluse esitanud taotlejate suhtes kõrvaldamise aluste puudumist ja kvalifikatsiooni ning pakkumuse vastavuse hindamise vastavalt riigihangete seaduses ja hanketeates sätestatule.

Kvalifitseeritud pakkuja esitatud portfoolio andmetele tuginedes valib hanke žürii kõikide pakkujate seast välja kolm pakkujat, kelle varasema kogemuse hulk ja kvaliteet on žürii hinnangul sobivaim ning kelle potentsiaal sellest tulenevalt käesoleva hanke lepingu nõuetekohaseks täitmiseks suurim.

Kui kvalifitseeritud taotlejate arv on väiksem kui kolm jätkab hankija hankemenetlust, tehes kõigile kvalifitseeritud taotlejatele ettepaneku alustada dialoogi.

Väljavalitud kolmele pakkujale teeb hankija samaaegselt kirjalikku taasesitamist võimaldavas vormis ettepaneku alustada dialoogi hankija vajadusi kõige paremini rahuldava lahenduse väljaselgitamiseks.

Võistleva dialoogi ajal kohtutakse iga taotlejaga ning räägitakse läbi konkreetse taotleja pakutavad lahendused ja hankija vajadused.

Hankija edastab taotlejatele koos dialoogi esitamise ettepanekuga muud olulised tingimused dialoogi pidamise kohta. Asjaolud ja teave, mis on hankijale teada ja kindlaksmääratavad hankemenetluse algatamise ajal (nt hankija miinimumvajadusi kirjeldavad dokumendid) on hankija lisanud riigihangete registrisse, kuid need võivad dialoogi käigus muutuda. Samuti nagu võib hankija võistleva dialoogi tulemusel täpsustab hankelepingu tingimusi jm asjaolusid.

Dialoogi alustamise aeg ja koht avaldatakse dialoogi alustamise ettepanekus. Dialoogi läbiviimise töökeel on eesti keel. Juhul, kui dialoogi kutsutud pakkuja või tema töötaja vajavad dialoogis osalemiseks tõlki, organiseerib pakkuja vajaliku teenuse ise ning katab ka selleks tehtud kulu.

Hankija peab vajadusel dialoogi järjestikku etappidena, kuid ei vähenda läbiräägitavate lahenduste arvu dialoogide käigus.

Hankija kasutab taotlejate poolt esitatud teavet ja materjale lõpliku tehnilise kirjelduse väljatöötamiseks.

Dialoogis osalemise eest tasu ei maksta ja auhindu ei anta. Ka ei nõua hankija dialoogis väljapakutud lahenduste intellektuaalomandi üleandmist.

Dialoogi käigus võib arutada kõiki tulevase hankelepingu tingimusi ja dialoogi põhjal võib hankija ümber kujundada hankelepingu projekti.

Pärast oma vajadustele kõige paremini vastava lahenduse väljaselgitamist teavitab hankija kõiki dialoogis osalevaid taotlejaid dialoogi lõppemisest ning teeb neile samaaegselt ja kirjalikku taasesitamist võimaldavas vormis ettepaneku esitada pakkumus dialoogi käigus esitatud ja täpsustatud lahenduse alusel. Pakkumuse esitamise ettepanekule lisab hankija täpsustatud tehnilise kirjelduse. Dialoogide käigus võib muutuda ka käesolevas dokumendis kirjeldatud pakkumuse maht.

Pakkumuse hindamise kriteeriumid on hankija hankemenetluse algatamise ajal kindlaks määranud ja nende üle dialoogi raames läbi ei räägita.

# Pakkumuse esitamine

## Pakkumuse maht

Pakkujad, kellele tehakse pakkumuse esitamise ettepanek esitavad kõik riigihangete registris nõutud info ja dokumendid. Muude dokumentide hulgas tuleb esitada ideekavand, mis sisaldab vähemalt punktides 5.1.1. kuni 5.1.3. kirjeldatud osasid.

Iga pakkuja, kellele tehakse ettepanek esitada pakkumus võib esitada ühe ideekavandi.

### Joonised

1. Ermi tänava seosed muu asulaga – funktsionaalsed, linnaehituslikud ja liikluse seosed skeemidena --- vähemalt M 1 : 2 000;
2. Asendiplaan, sh krundi piirid, liiklus, parkimine, haljastus, rajatised, piirded ja katendid jms -- M 1 : 1000, vajadusel 1:500;
	1. Liikluskorraldusele (sh sõidutee, kergliiklustee või eraldiseisvad kõnniteed ja jalgrattateed, ühistranspordi kulgemine ja peatused, erineva kasutusega liikluspindade laiused jne);
	2. Tänavamaa haljastus (sh eraldusalade ulatused, taimestuse tüübid, tihedus, asetus, võimalik konteinerhaljastuse kasutus jne);
	3. Tänavaruumi valgustuse lahenduse kontseptsioon;
	4. Tänava maa-ala sademevee võimalik lahendus (torud, rennid v muu alternatiiv);
	5. Tänavaruumi parkimise lahendus (ära kasutades olemasolevat kattega ala on võimalik kavandada külgnevate kinnistute teenindavat parkimist tänava maa-alale);
	6. Sotsiaalsed kogunemiskohad tänavaruumis (olengukohad- taskupargid, nende tihedus, suurus, sisu, mikropuhkealade sidumine lähedale jäävate suuremate roheliste struktuuridega);
	7. Tänava elementide katete tüübid (asfalt, betoon, betoonkivi, sõelmed jne), anda lahendus olemasoleva betoontee rekonstrueerimiseks- asendamiseks jne;
	8. Tänavaruumi olulisemad vertikaalplaneerimist ja kõrguslikke ruumilisi põhimõtteid käsitlevad lahendused (tõstetud ristmikud, konteinertaimestus, muud tänavapinnast kõrgemad ehituslikud elemendid jne).
	9. Reserveerida ruum võimaliku tulevikus rajatava trammitee tarbeks.
	10. Piirnevate ehitusõigusega kruntide kohustuslike ehitusjoonte määramise vajadus ning ettepanek kohustuslike ehitusjoonte kulgemise osas.
3. Ermi tänava lõiked (min 2 lõiget tänavat kõige paremini iseloomustavatest kohtadest) ning vajadusel muude planeeritud teede ja tänavate lõiked --- M 1 : 200;
4. Vaated (min 4 vaadet) --- M 1 : 200;
5. Vajadusel üksikute ehitiste, väikevormide vaated, detailid, sõlmed, muud skeemid vms --- mõõtkava vaba;
6. 3d visuaalid (min 4 visuaali kavandit parimal moel kirjeldavatest suundadest, sh min 1 visuaal “linnulennult” paigutusest linnaruumis).

### Seletuskiri

Seletuskiri tuleb esitada eraldi dokumendina, mis sisaldab vähemalt:

1. Kontseptsiooni lühikirjeldus;
2. Asendiplaanilise lahenduse kirjeldus, sh liikluse toimimine, maastikuarhitektuur, rajatised, väikevormid, piirded ja katendid, ehitusjoone ettepanek;
3. Planeeritud ehitiste lühikirjeldus, sh funktsionaalne toimimine;
4. Tänava konstruktiivse lahenduse lühikirjeldus ning planeeritud muude ehitiste konstruktiivse lahenduse lühikirjeldus;
5. Objektide hooldamise, funktsionaalsuse tagamise meetmete lühikirjeldus;
6. Põhilised tehnilised näitajad

### Hinnapakkumus

Hinnapakkumus esitatakse eraldi dokumendina. Hinnapakkumus peab sisaldama lahenduse projekteerimistööde maksumuse kalkulatsiooni, tuues välja eraldi projekteerimistööde etappide maksumused, näidates ära ka üldise ajakava. Kalkulatsioon peab sisaldama hanke alusdokumentidega sätestatud töövõtja kõiki kohustusi, sealhulgas p 7.2. kirjeldatud mahus ehitusprojekti ja vajalike eeluuringute koostamise maksumust. Hinnapakkumuses näidata maksumus ilma käibemaksuta, käibemaks ja maksumus koos käibemaksuga. Hinnapakkumuses näidata ära ka pakutava lahenduse väljaehitamise eeldatav maksumus. Žürii hindab muuhulgas ideekavandi võimalikku ehitusmaksumust ning samuti ökonoomsust, keskkonnasäästlikkust ja potentsiaalsete ekspluatatsioonikulude suurust objekti eluea jooksul.

NB. Lisaks käesolevas punktis kirjeldatud hinnapakkumusele täidab pakkuja riigihangete registris nõutavad väljad rubriigis „Hindamiskriteeriumid ja hinnatavad näitajad“, kus projekteerimistööde maksumusena näidata projekteerimistööde kogumaksumus.

## Ideekavandi vorm

Pakkuja esitab pakkumusega seotud dokumendid riigihangete e-keskkonnas, kui käesolevas juhendis pole lubatud teisiti. Käesolevas lõigus toodust erineval viisil või vormis, sh paberil või e-posti teel edastatud pakkumusi ei aktsepteerita ja need tagastatakse pakkujale või ühispakkujale.

Punktis 5.1. kirjeldatud ideekavandi materjal peab olema esitatud digitaalselt trükikõlblike pdf, (või .jpg) failidena soovitavalt 700 x 1000 mm püstformaadis. Iga esitatud joonis peab omama failinime: *pakkuja nimi\_sisu kirjeldus* (näiteks Tamm OÜ\_asendiplaan, kui joonist ei ole võimalik sisu järgi nimetada siis võib kasutada nimes nt *joonis 1* vms.)

Tekstiline osa (seletuskiri ja vajadusel muud tekstilised lisad) peavad olema esitatud A4 formaadis trükikõlbulike PDF või MicroSoft Office tekstiredaktoris Word avatavas formaadis. Seletuskirja fail peab omama failinime: *pakkuja nimi*\_Seletuskiri

Hinnapakkumus esitada A4 formaadis trükikõlbulike PDF või MicroSoft Office tekstiredaktoris Word avatavas formaadis või tabelarvutusprogrammis MicroSoft Excel avatavas formaadis. Hinnapakkumuse fail peab omama failinime *pakkuja nimi*\_Hinnapakkumus

Pakkumuse dokumendid peavad olema vormistatud eesti keeles. Pakkuja soovil esitatud illustreerivad lisadokumendid näiteks toodete või materjalide kohta esitatavad koopiad originaaldokumentidest võivad olla muus keeles, kuid sellisel juhul tuleb lisada eestikeelne tõlge. Tekstis ilmnevate vastuolude korral lähtub hankija tõlkest.

# MUUD TINGIMUSED

## Ideekavandi autoriõigused ja omandiõigus

Pakkumuse koosseisus esitatud kavandi autori(te)le kuuluvad kehtiva autoriõiguse seaduse kohaselt kavandi isiklikud ja varalised autoriõigused. Esitatud kavandi omandiõigus läheb hankijale üle pärast osalemistasude väljamaksmist. Žürii poolt välja valitud osalejatele, kes esitavad pakkumuse makstakse osalemistasudena 2000 eurot igale pakkujale (ühispakkumuse korral ühispakkujatele kokku).

## 6.2. Osalemiskulud

Hankel osalemisega seotud kulusid pakkujale või ühispakkujale ei hüvitata.

## 6.3. Kaebused

Kõik kaebused (pretensioonid) esitatakse ja menetletakse RHS-s sätestatu kohaselt.

# Hankelepingu olulised tingimused

## Hankemenetlus ja -lepingu liik

Lepingu liigiks on töövõtuleping ja see sõlmitakse kirjalikus vormis eesti keeles. Leping koostatakse riigihangete seaduse ja võlaõigusseaduse alusel.

## Lepingu ese

Lepingu esemeks on Tartu vallas Tila külas asuva Ermi tänava, tänavaruumi ning sellega seotud ehitiste (sh välisvõrgud) projekteerimistööd, mille maht on määratletud riigihankemenetluse hankedokumentides ja nende lisades, sh juhindudes Eesti Vabariigis kehtivatest õigusaktidest ja standarditest.

Projekteerimistööde käigus tuleb koostada põhiprojekti staadiumis (vastavalt standardile EVS 932:2017) vähemalt järgmised projekti osad: välisruum (sh välisruumi väikeehitised ja – vormid); tee, liiklus ja teerajatised; haljastus; välisvalgustus; elektri-, gaasi-, nõrkvoolu-, soojusvarustuse-, veevarustuse ja kanalisatsiooni välisvõrk. Gaasi- nõrkvoolu-, soojusvarustuse, veevarustuse ja kanalisatsiooni välisvõrk tuleb projekteerida juhul kui projekteeritav lahendus seda nõuab.

Tööde mahtu kuulub ka projekteeritava lahenduse jaoks vajalike eeluuringute – näiteks ehitusgeodeetiline ja -geoloogiline uuring, mürauuring, liiklusuuring.

Töö mahtu kuulub ka autorijärelevalve teostamine.

## Lepingu sõlmimise ja täitmise eeldatav tähtaeg

Lepingu täitmise eeldatavad tähtaeg on 6 kuud arvates eduka pakkuja väljakuulutamisest.

## 7.4. Tegevusload, registreeringud ja lepingu täitmisesse kaasatavad spetsialistid

Hankelepingu täitmisel tuleb täita kõiki valdkonda reguleerivate õigusaktide nõudeid, sh omada õigusaktidest tulenevad registreeringuid ja tegevuslubasid. Sealhulgas peab töövõtja omama meeskonnas projekti erinevate osade koostamiseks ehitusseadustiku nõuetele vastava pädevat isikut. Arhitektuursete osade projekteerimise pädev isik peab omama vähemalt: volitatud arhitekt, tase 7 või volitatud maastikuarhitekt, tase 7 kutset.

Välisvõrkude (elekter, gaas, soojavarustus, nõrkvool, vesi ja kanalisatsioon) projekteerimise pädev isik peab omama vähemalt vastava valdkonna diplomeeritud inseneri tase 7 kutset.

Teede projekteerimise pädev isik peab omama vähemalt diplomeeritud teedeinsener, tase 7 kutset

Pakkuja või ühispakkuja peab olema õigusaktide kohaselt registreeritud asukohariigi äriregistris või Eesti äriregistriga analoogses registris.

## 7.5. Kindlustus ja tagatised

### 7.5.1. Kindlustus

Töövõtja peab sõlmima lepingu täitmise ajaks konkreetselt lepingus sätestatud tööde osas (mitte kõikidele töövõtja poolt kindlustatavatele objektidele või tegevustele kui kogumile) ametialase tsiviilvastutuskindlustuse, mille alusel kuuluvad hüvitamisele töövõtja poolt lepingu täitmisel hankijale ja kolmandatele osapooltele tekitatud kahjud.

### 7.5.2. Tagatised

Töövõtjalt tagatisi lepingu täitmisel ei nõuta.

## 7.6. Maksetingimused

Lepingu kohaselt esitatud arved tasutakse kahekümne ühe(21) päeva jooksul alates arve hankijale esitamise päevast kui vastav lepingukohane akt on kinnitatud.

## 7.7. Autoriõigused

Autor loovutab hankijale pärast lepinguga tellitavate tööde vastuvõtmist ja nende eest tasumist autoriõigusseaduses nimetatud autori kõik varalised õigused lepingu täitmise käigus loodud teosele samuti lähevad hankijale üle lepingu täitmise käigus koostatud dokumentide ja materjalide omandiõigused. Isiklikud autoriõigused lepingu täitmise käigus loodud teosele jäävad autorile.

Teose varaliste autoriõiguste omandamine ja isiklike autoriõiguste kasutamine loetakse tasutuks lepinguga tellitava töö maksumuses.

Autoriõiguste kasutamine on piiratud lepingu esemega ning hankija võib eespool nimetatud autori varalisi ja isiklikke õigusi täiendavat tasu maksmata kasutada üksnes seoses Ermi tänava projekti ja sellekohaste ehitiste ehitamisega.

Lepingu alusel töövõtja poolt loodud teose või selle osade korduv kasutamine või edasimüümine ei ole lubatud.

Varaliste autoriõiguste omandamise ja isiklike autoriõiguste kasutamise täpsemad tingimused sätestatakse lepingus.

## 7.8. Hankelepingu sõlmimata jätmine

Hankija võib teha põhjendatud kirjaliku otsuse kõigi pakkumuste tagasilükkamise kohta, kui:

kõigi esitatud pakkumuste maksumused ületavad hankelepingu eeldatavat maksumust; või

hankemenetluse toimumise ajal on hankijale saanud teatavaks uued asjaolud, mis välistavad või muudavad ebaotstarbekaks hankemenetluse lõpuleviimise hanke alusdokumentides sätestatud tingimustel; või

on toimunud sündmus, mida saab lugeda vääramatuks jõuks (force majeure). Vääramatu jõud on asjaolu, mida hankija ei saa mõjutada, ja mõistlikkuse põhimõttest ei saa temalt oodata, et ta hankemenetluse ajal selle asjaoluga arvestaks või seda väldiks või takistava asjaolu või selle tagajärje ületaks.